Estanislao Reverter

**Estanislao Reverter Sequeiros**, nado en Ourense o 1 de outubro de 1929 e finado o 3 de febreiro de 1991, tamén coñecido como **Lalao**, foi un político de UCD, piloto de rally, impulsor do Rally de Ourense, director da Escudería Ourense, construtor do Alpinche e un dos pais do automobilismo en Galicia.

## Traxectoria 
Debutou como piloto de carreiras en 1955 no Trofeo FASA Renault cun Renault 4/4. Competiu durante toda a súa carreira coa Escudería Ourense, que dirixiu entre 1968 e 1980, e coa que participou como organizador do Rally de Ourense. Tivo como copilotos a Antonio Colemán, Jorge Glass, Ventura, Eloy Rodríguez, Vázquez, Facas, Antonio Reverter, José Luis Sala e Luis Reverter.

En 1969 foi elixido concelleiro de Ourense polo terzo familiar, pero o seu nomeamento foi impedido polo gobernador civil por mor das afinidades republicanas da súa familia.

En 1977 foi elixido deputado nas primeiras eleccións xerais, sendo o número 3 na lista da UCD pola provincia de Ourense. En 1979 deixou o seu escano, ao remate da lexislatura, e posteriormente deixou tamén a UCD como consecuencia duns problemas económicos. Tamén foi expulsado pola mesma razón, en 1980, da executiva da Federación Española de Automobilismo.

### Alpinche 
O "Alpine-Porsche" foi un vehículo construído por Reverter no seu taller de Ourense, mesturando a carrozaría do Alpine A110 e o motor dun Porsche. A súa matrícula era OR-31516.  Foi alcumado nun inicio como "Realpor" (acrónimo de Reverter, Alpine e Porsche), e logo bautizado como Alpinche. Despois da súa primeira versión feita en 1971, contou con catro evolucións diferentes, provocadas xeralmente por accidentes ou golpes, e nas que Reverter buscaba sempre melloralo. Foi utilizado en probas de rally por Reverter, José Pavón e Beny Fernández. Deixou de usarse en 1975, tras un accidente no Rally del Sherry, e foi restaurado en 2022.

## Carreira 
### Campionato de España de Rallys 
### Resultados 
* 1955 - Renault 4/4: Trofeo FASA Renault (1ª carreira)
* 1956 - Seat 1400: San Cristóbal (antecedente do Rally de Ourense) (3º)
* ???? - Seat 1400: II rally dos Pireneos, (19º)
* 1962 - BMW 700S: Rally Montecarlo
* 1963 - BMW 700S: Rally Montecarlo
* 1964 - Gogomovil: Rally Rías Baixas
** Abarth 1000 Biálbero: Rally la Massana
* 1965 - Abarth 1000 Biálbero. Rally Montecarlo
** Austin Cooper S: Rally Camiño de Santiago
** Ford Cortina Lotus: VI Rally Deux Catalognes (1º?)(Campionato de España e Francia)
** Biálbero: Rally das Camelias (Portugal) (3º), Rally RACE (2º)
* 1966 - Austin Cooper S: Rally Montecarlo
* 1967 - Glas 1304 TS: 6 Horas de Barcelona
* 1969 - Porsche 911R: 12 Horas de Barcelona (8º)
** Porsche 911S: Subida a Chantada (1º)
* 1970 - Porsche 911R: Rally Vasco Navarro, Rally Príncipe de Asturias, Ourense (Accidente), Rally Costa del Sol (2º)
** Renault 8 Proto: Rally da Coruña (Ret)
** Abarth OT 2000: Rias Baixas (2º)
* 1971 - Alpinche: Rías Baixas (3º) Rally RACE, Rally Príncipe de Asturias, Rally de Ourense
* 1972 - Alpinche: Rally Luis de Baviera, Rally Bosch, Rally Sherry, Rally Príncipe de Asturias (1º)
** Sport 1600: Rally Montecarlo
* 1973 - Alpinche: Rally de Ferrol, Rías Baixas, Rally Luis de Baviera
** Mini Cooper: Montecarlo
* 1974 - Alpinche: 500&nbsp;km nocturnos de Alacant;
** BMW: Rias Baixas (3º)
** BMW 2002: *Rally 2000 virajes*

## Homenaxes 
Foille concedida a medalla de prata ao Mérito Deportivo. Trala súa morte en 1991, o Rally de Ourense pasou a chamarse Rally de Ourense, memorial Estanislao Reverter.

En 2006 inaugurouse en Ourense unha escultura de bronce feita por Ramón Conde Bermúdez en homenaxe a Reverter, Antonio Colemán e o Alpinche. Alí celebraron o título de campións de España de rallys do 2009 Sergio e Diego Vallejo, en homenaxe á Escudería Ourense.

## Notas 
## Véxase tamén 
### Bibliografía 
* Artigo de Rafael Cid na revista *Magazin Motor* nº 32 (marzo de 2001).
*  

### Ligazóns externas 
* Vídeo reportaxe